**ՀԻՄՆԱՎՈՐՈՒՄ**

**«ԲՆԱԿՉՈՒԹՅԱՆ ՊԵՏԱԿԱՆ ՌԵԳԻՍՏՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԵՐԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտերի ընդունման անհրաժեշտությունը.**

Թվային հասարակության առանցքային պահանջներից մեկը պետության հետ մարդու հարաբերությունները աներկբայորեն հատկորոշելու կարողությունն է, որովհետև հենց սրանից են բխում նրանց միջև մնացած բոլոր իրավունքներն ու պարտականությունները: Քաղաքացիների միջև էական իրավական հարաբերությունները նույնպես կարևոր պայման են բազմաթիվ ծառայությունների համար: Բնակչության կայացած ռեգիստրը, հետևաբար, հույժ կարևոր է և հատուկ ուշադրության է արժանի:

Սակայն ներկայումս.

* Բնակչության պետական ռեգիստրը կազմակերպչական առումով գործում է ՀՀ ոստիկանությունում՝ անձնագրային և վիզաների վարչությունում (ԱՎՎ),
* Հանրային ծառայության համարանիշը (ՀԾՀ) տրվում է ԲՊՌ կողմից,
* Ծննդյան ամսաթիվը պահվում է ԲՊՌ-ում, անձի ՀԾՀ-ը պարունակում է ծննդյան ամսաթիվը և սեռը,
* ՀԾՀ-ն ստեղծվում է ծննդյան գրանցման պահին,
* ԲՊՌ-ն գրանցում է ծնունդը Արդարադատության նախարարությունից ստացված տվյալների հիման վրա, որը տնօրինում է ծննդի գրանցման գործընթացների հետ կապված տվյալների բազան՝ սեփական մանդատի ներքո,
* Նորածինների մասին տեղեկատվությունն առաջինը գրանցում է Արդարադատության նախարարությունը, որն այն ուղարկում է Ոստիկանություն,
* Անձի անունը Արդարադատության նախարարության միջոցով գրանցվում է մնացած բոլոր տվյալների հետ մեկտեղ,
* ԲՊՌ-ն պարունակում է անձի հասցեն (պահվում է որպես տեքստ և համարներ, ներառյալ՝ ՀՀ վարչատարածքային դասակարգչի կառուցվածքը) ծննդյան գրանցման պահին, նորածնի գրանցման հասցեն ԲՊՌ-ին է տրամադրվում Արդարադատության նախարարության միջոցով,
* ԲՊՌ-ում հասցեների թարմացումն իրականացվում է ձեռքով (մանուալ), երբ հասցեները փոխվում են ոչ թե մարդկանց բնակության վայրի, այլ վարչարարական գործընթացներում տեղի ունեցող փոփոխությունների արդյունքում,
* Հասցեն գրանցվում է անձնագրում, կենսաչափական անձնագրում գրանցվում է չիպի մեջ,
* ԲՊՌ-ն պարունակում է տեղեկատվություն անձը հաստատող բոլոր հին և ընթացիկ փաստաթղթերի, ինչպես նաև՝ անձի բոլոր նախկին անունների և ազգանունների և նրանց քաղաքացիական կարգավիճակի մասին:

Այս համատեքստում, սակայն, անհրաժեշտ է.

* Անձը հաստատող բոլոր իրավական փաստաթղթերը պետք է պարունակեն ՀԾՀ, և ցանկացած տվյալի հարցում պետք է կատարվի ՀԾՀ-ի միջոցով:
* Միավորել հասցեների ռեեստրները՝
* ստեղծելով Հայաստանի բոլոր վավեր հասցեների վերջնական տվյալների բազա և դրանց հատկացնելով եզակի նույնացուցիչներ,
*  կառուցելով այդ ռեեստր մուտք գործելու համար անհրաժեշտ տեխնիկական ենթակառուցվածք, որը կտա հասցեները մուտքագրելու հնարավորություն և կլուծի հասցեների տեքստերը նույնացուցիչների (IDs) վերածելու հնարավորության հարցը,
* ստեղծելով հասցեների ռեեստրի իրավական հիմք՝ հստակ սահմանելով պատասխանատու կազմակերպությունը, հասցեների ռեեստրի փոփոխման կարգը և դրա ազատ հասանելիության պահանջը,
* զարգացնելով տվյալները արդիական պահելու կազմակերպչական և իրավական կարողություններ։

Հայաստանի Բնակչության պետական ռեգիստրի ներկայիս կառուցվածքը (Գծապատկեր 1) բաղկացած է կենտրոնական ռեգիստրից, որը տեղեկություններ է պարունակում քաղաքացիների և նրանց անձը հաստատող փաստաթղթերի վերաբերյալ: Ռեգիստրը թողարկում է ՀԾՀ-ներ, որոնք գործածվում են ծառայությունների մեծ մասի համատեքստում քաղաքացիներին նույնականացնելու համար: Թեև ռեգիստրը տեղեկություններ է պարունակում ծնողների և երեխաների մասին, վերջիններիս հաշվառումը տարվում է անուններով և ոչ թե ՀԾՀ-ներով: ԲՊՌ-ում գրանցումները հիմնականում կամ մեծ մասամբ ծագում են այլ ռեգիստրներից և ԲՊՌ են հասնում կա՛մ թղթային գործընթացների, կա՛մ ռեգիստրների համաժամեցման/սինխրոնիզացման միջոցով: Բնակչության տարբեր իրադարձություններ գրանցող բազմաթիվ առանձին բիզնես գործընթացներ կան, որոնք իրագործվում են տարբեր նախարարությունների (գործընթացների օպերատորների) կողմից:

**ՀՀ ոստիկանություն**

**Բնակչության և փաստաթղթերի ռեգիստր**

**Արդարադատության նախարարություն**

**Բիզնես կիրառում**

**ՔԿԱԳ ռեեստր**

**Արտաքին գործերի նախարարություն**

**Բիզնես կիրառում**

**Ռեեստր**

**Առողջապահության նախարարություն**

**Բիզնես կիրառում**

**Ռեեստր**

**.........**

**Բիզնես կիրառում**

**Ռեեստր**

*Գծապատկեր 1. Բնակչության ռեգիստրի ներկայիս ճարտարապետությունը*

Այս ճարտարապետությունը ցանկալի չէ հետևյալ պատճառներով.

* Քաղաքացու կյանքում կատարվող իրադարձությունները սկզբում գրանցվում են այլ վայրում, այնուհետև ԲՊՌ են փոխանցվում ըստ էության ոչ հուսալի գործընթացների միջոցով, մարդկանց միջև իրավական և պետության հետ նրանց հարաբերությունների վերաբերյալ որևէ վերջին ատյանի աղբյուր առկա չէ:
* Քանի որ առնչվող վարչարարական գործընթացները կենտրոնացած չեն ԲՊՌ-ում, արդյունքում՝ այն ստացվում է հիմնականում փաստաթղթերի (օրինակ՝ ծննդյան վկայականներ, անձը հաստատող փաստաթղթեր, ամուսնության վկայականներ և այլն) ռեգիստր, չնայած այն հանգամանքին, որ իրավաբանական նշանակություն ունի մարդու ծնվելը, մահանալը կամ ամուսնանալը, այլ ոչ թե այդ մասին համապատասխան փաստաթուղթ տրամադրելը. մարդը, միևնույն է, գոյություն ունի, ունի իրավունքներ, չնայած որ ծննդյան վկայականը տրված չէ, անձը դեռևս անձ է անգամ անձնագրի ժամկետի ավարտից հետո:
* Համակարգի տարակենտրոնացվածության հետևանքով քաղաքացու կյանքում կատարվող առանձին իրադարձությունների գրանցումները չեն ձևավորում անձի կարգավիճակի վերաբերյալ տեղեկատվության վերջնական աղբյուր (օրինակ՝ մարդը ողջ է, արդյոք մարդիկ ամուսնացած են, քանի երեխա ունի մարդը և այլն)։
* Առանձին վարվող ռեգիստրների որակն ի սկզբանե ցածր է, քանի որ քաղաքացուն առնչվող տարբեր բիզնես գործընթացները չեն օգտվում տվյալների ընդհանուր՝ միասնական վստահելի աղբյուրից: Սա իրավական կասկածելի իրավիճակների (ամուսնություն մահացածի հետ, երեխաների բազմակի գրանցում կամ ընդհանրապես չգրանցում և այլն) ի հայտ գալու առիթ է:
* Բնակչության ռեգիստրի նշանակությունն անհասկանալի է դառնում, քանի որ կա հավանականություն, որ տարբեր բիզնես գործընթացների արդյունքում հիմնական այնպիսի հասկացություններ, ինչպիսիք են ամուսնությունը, մահվան օրը և պատճառը, ծնողական իրավունքը, ծննդյան ամսաթիվը, և այլն, տարբեր իմաստներ/դրսևորումներ կարող են ստանալ:

Այս խնդիրներին լուծում տալու համար անհրաժեշտ է նոր ճարտարապետություն: Վերջինս հիմնված է այն հայեցակարգի վրա, որ ԲՊՌ-ն պետք է դառնա Հայաստանի բնակչության մասին իրավաբանական ճշմարիտ (authoritative legally significant truth) մեն-միակ պաշտոնական/հեղինակավոր աղբյուրը։ Թեև դրա համար անհրաժեշտ է բոլոր կրկնօրինակվող ռեգիստրները (ներառյալ՝ ՔԿԱԳ-ը) վերացնել, բիզնես գործընթացներն ինքնին հիմնովին փոփոխելու անհրաժեշտությունը բացակայում է: Օրինակ, Արդարադատության նախարարությունը կարող է վերահսկողություն պահպանել ամուսնության գործընթացի և հարակից օրենսդրական դաշտի նկատմամբ, և դրանք կարող են իրականացվել ճիշտ այնպես, ինչպես այժմ են իրականացվում: Ներկա վիճակից միակ տարբերությունը կլինի այն, որ օգտագործվող համակարգչային ծրագիրը բնակչության կյանքում կատարվող իրադարձություններն անմիջապես կգրանցի ԲՊՌ-ում, այլ ոչ թե Նախարարության որևէ ռեեստրում։

**2. Նախագծի նպատակը և ակնկալվող արդյունքը.**

Նախագծի ընդունման արդյունքում նախատեսվում է.

1. Մշակել և ընդունել ԲՊՌ մասին հատուկ օրենք, որը կկարգավորի դրա բովանդակությունը, իրավական նշանակությունը, հասանելիությունը, տվյալների կենսաշրջանը (արխիվացման և/կամ ոչնչացման քաղաքականություն, պահպանման քաղաքականություն և ժամկետներ և այլն) և այլ հարաբերություններ:

2. Իրավական հիմք ստեղծել ԲՊՌ-ում քաղաքացու կյանքում կատարվող իրադարձությունների գրանցման համար, ներառյալ՝ դրա օրինական իրավունքի ապահովումը:

**3. Նախագիծը մշակման գործընթացում ներգրավված ինստիտուտները, անձինք և նրանց դիրքորոշումը.**

Նախագծերը մշակվել են Տեղեկատվական համակարգերի կառավարման խորհրդի կողմից:

**4. Նախագծի ընդունման կապակցությամբ այլ իրավական ակտերի ընդունման անհրաժեշտության և լրացուցիչ ֆինանսական միջոցների անհրաժեշտության և ծախսերում սպասվելիք փոփոխությունների մասին.**

Նախագծի ընդունման կապակցությամբ անհրաժեշտություն է առաջանալու մշակել հարակից օրենսդրությունը, ներառյալ՝ դրանից բխող ենթաօրենսդրական դաշտի կարգավորումները:

Նախագծերի ընդունման կապակցությամբ Հայաստանի Հանրապետության պետական բյուջեում լրացուցիչ ֆինանսական միջոցների անհրաժեշտություն և ծախսերում սպասվելիք փոփոխություններ են նախատեսվում, որոնք կարող են պայմանավորված լինել, փոփոխվող կարգավորումների հիման վրա անհրաժեշտ տեխնիկական լուծումներն ապահովելու համար:

**5. Կապը ռազմավարական փաստաթղթերի հետ.**

Նախագծերի մշակումը չի բխում որևէ ռազմավարական փաստաթղթից: